
ועדת החוקה, חוק ומשפט 
 03/01/2012 

הכנסת השמונה-עשרה 
נוסח לא מתוקן

 מושב רביעי
<פרוטוקול מס' 520>
 מישיבת ועדת החוקה, חוק ומשפט 
 יום שלישי, ח' בטבת התשע"ב (03 בינואר 2012), שעה 12:00
<סדר היום:>
<הצעת חוק ההוצאה לפועל (תיקון מס' 35) (ביצוע פסק דין לפינוי מושכר), התשע"א-2011>
נכחו:

<חברי הוועדה:> 
דוד רותם – היו"ר
<מוזמנים:> 
	חיים זקס
	–
	עוזר ראשי, משרד המשפטים

	ענת ליברמן
	–
	סגנית היועצת המשפטית, רשות האכיפה והגביה


<ייעוץ משפטי:>
נעמה מנחמי
<מנהלת הוועדה:>
דורית ואג 
<רשם פרלמנטרי:>
ירון קוונשטוק
<הצעת חוק ההוצאה לפועל (תיקון מס' 35) (ביצוע פסק דין לפינוי מושכר), התשע"א-2011>
<היו"ר דוד רותם:>
אני פותח את הישיבה. 

הצעת חוק ההוצאה לפועל (תיקון מס' 35) (ביצוע פסק דין לפינוי מושכר) , בקשה לרביזיה. טוב. מה הרביזיה?
<נעמה מנחמי:>
הרביזיה עניינה תיקון לסעיף 88, שהוסף על-ידי הוועדה, שקובע שכל התקנות שקובע שר המשפטים יהיו באישור ועדת החוקה. 
<היו"ר דוד רותם:>
אז למה זה מעניין את רשות האכיפה והגביה? 

<ענת ליברמן:>
אדוני, קודם כול זה לא רק רשות האכיפה והגביה. מדובר פה בסמכויות של השר לקבוע הוראות ביצוע. 
<היו"ר דוד רותם:>
אתם דואגים לשר? רציתי רק לדעת.
<ענת ליברמן:>
אנחנו חושבים שיש פה פגיעה משמעותית בסמכות של השר ובאפשרות שלו לקבוע את הוראות הביצוע. חשוב שהוועדה תדע – אדוני, רק דקה, כי אתה מהנהן – שמרבית הדברים העקרוניים והמהותיים באמת קבועים בחוק עצמו, ומדובר בדרך כלל בדברים פרוצדוראליים ויחסית זניחים. תקנות כאלה אנחנו משנים חדשות לבקרים ממש ברמה השוטפת כדי לייעל את המערכת ולייעל את התפקוד, וגם כדי לקבוע דברים על מנת שלא יהיו ספקות כיצד צריך להתנהל הלכה למעשה כשבאים ליישם את הוראות החוק. כלומר דברים שהם חשובים לנו כמערכת, וכמובן גם לכל מי שמשתמש במערכת הזאת. אם ניאלץ להגיע לפה בכל פעם שאנחנו רוצים לתקן הוראה זניחה, נטריד את הוועדה מאוד.

<היו"ר דוד רותם:>
אתם צודקים. אני מציע שתפסיקו לבוא הנה. אתם באים הנה יותר מדי, עם כל רשות האכיפה וההוצאה לפועל וכל הדברים האלה. 
<ענת ליברמן:>
אז אדוני, אם נגיע על כל תקנה שאנחנו מתקנים, לאדוני פשוט לא יהיה מקום בלו"ז להכניס הצעות אחרות.

<היו"ר דוד רותם:>
אל תדאגי.
<דורית ואג:>
האם אנחנו מקבלים את הבקשה לרביזיה?
<היו"ר דוד רותם:>
כן, אני מקבל את הבקשה לרביזיה.

<דורית ואג:>
אז תצביע.

הצבעה
בעד הבקשה לרביזיה – פה אחד

הבקשה לרביזיה אושרה.

<היו"ר דוד רותם:>
הצבעתי. פה אחד על הרביזיה.
מר זקס, אתה צריך להבטיח משהו.

<חיים זקס:>
אני מבטיח שנדון עם הייעוץ המשפטי של הוועדה, נבחן את הנושאים שבסמכות השר, ואם נראה שיש נושאים שראוי שיבואו לאישור הוועדה, נציע הצעה, ונביא את זה לאישור הוועדה. 
<היו"ר דוד רותם:>
תרשמו לפניכם, כדי שבפעם הבאה שתגיע אלי הצעה לתיקון חוק ההוצאה לפועל או חוק הרשות לאכיפה, אכניס את הסעיף הזה באותו חוק. ואז לא יהיו רביזיות ולא כלום, אז תדאגו שהם לא יגישו יותר הצעות חוק.
<חיים זקס:>
בסדר גמור. 

<היו"ר דוד רותם:>
טוב.

<נעמה מנחמי:>
מה שכן, תחת הקביעה הכללית לגבי סעיף 88, אנחנו חושבים שנכון שיהיו תקנות לגבי פינוי מושכר באישור ועדה.
<היו"ר דוד רותם:>
בוודאי. 

<חיים זקס:>
אפשר להסתכל על התקנות שקיימות היום. הן תקנות מאוד טכניות. אני לא בטוח, שאלה הנושאים שאדוני רוצה שיבואו.
<היו"ר דוד רותם:>
אני רוצה.
<חיים זקס:>
אתה רוצה? בסדר גמור.

<נעמה מנחמי:>
אתה רוצה להציע נוסח, או שננסה לחשוב על נוסח עכשיו?

<ענת ליברמן:>
במסגרת סעיף 64, שתיקנו אותו – הוספנו את סעיף (א1), שהוא בעצם הסעיף שמדבר על ביצוע פסק דין לפינוי מושכר – אפשר, כפי שעשינו במידע ובהגבלות, לקבוע בסיפא: שר המשפטים, באישור ועדת החוקה, חוק ומשפט של  הכנסת, רשאי לקבוע תקנות לביצוע סעיף זה. 
<היו"ר דוד רותם:>
מצוין.

<נעמה מנחמי:>
אבל אז זה יוגבל רק לאותו סעיף.

<ענת ליברמן:>
אבל הסעיף הזה כולו מדבר על פינוי מושכר.

<נעמה מנחמי:>
(א2) לדוגמא כן עוסק גם ב-(א1), מציין אותו. למה לא לקבוע את זה כ-88ד במסגרת התקנות?

<ענת ליברמן:>
שר המשפטים רשאי, באישור ועדת חוקה, לקבוע תקנות לביצוע.
<נעמה מנחמי:>
כן. שר המשפטים – תקנות בעניין הנוגע לפינוי מושכר יתוקנו באישור ועדת חוקה.

<היו"ר דוד רותם:>
כן.

<ענת ליברמן:>
טוב.

<היו"ר דוד רותם:>
תודה רבה.

<ענת ליברמן:>
אדוני, המשמעות של זה, רק שיהיה ברור היא שכשאנחנו כותבים טופס, נצטרך להגיע עם זה לוועדת החוקה.
<היו"ר דוד רותם:>
המשמעות של זה היא שיהיה עליכם פיקוח, זה הכול, שהחגיגה לא תהיה כללית. 

<ענת ליברמן:>
אדוני, סליחה שאני - - -

<היו"ר דוד רותם:>
אין שום בעיה. אני יודע בדיוק מה יקרה, אני מקבל את זה.

<ענת ליברמן:>
טוב.

<היו"ר דוד רותם:>
זה יחייב אתכם לעמוד בלוחות זמנים. בסדר גמור. לא יקרה כלום.
<נעמה מנחמי:>
יכול להיות שבמסגרת הדיון לגבי סעיף 88 כולו, נקבע איזה שהן אמות מידה, או נדון לגופו.

<ענת ליברמן:>
אמות מידה למה?

<נעמה מנחמי:>
לאיזה תקנות כן יהיו באישור ועדת חוקה ואיזה לא, ואז נרחיב את הרציונל הזה גם על זה.

<היו"ר דוד רותם:>
בסדר, זה בחלק הבא שלהם, אל תדאגי.

<נעמה מנחמי:>
אוקיי. אתה רוצה להצביע על זה?

<היו"ר דוד רותם:>
כן. 
הצבעה
בעד אישור הצעת החוק – פה אחד
הצעת החוק אושרה לקריאה שנייה ולקריאה שלישית.
<היו"ר דוד רותם:>
אושר. תודה רבה.
<הישיבה ננעלה בשעה 12:04.>
